[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 29.7.2009

COM(2009) 420 окончателен

2007/0247 (COD)

СТАНОВИЩЕ НА КОМИСИЯТА

съгласно член 251, параграф 2, трета алинея, буква в) от Договора за ЕО, относно измененията от страна на Европейския парламент на общата позиция на Съвета, отнасяща се до предложението за Директива на Европейския парламент и на Съвета за изменение на Директиви 2002/21/ЕО относно общата регулаторна рамка за електронните съобщителни мрежи и услуги, 2002/19/ЕО относно достъпа до електронни съобщителни мрежи и тяхната инфраструктура и взаимосвързаността между тях, и 2002/20/ЕО относно разрешението на електронните съобщителни мрежи и услуги

ЗА ИЗМЕНЕНИЕ ПРЕДЛОЖЕНИЕТО НА КОМИСИЯТА съгласно член 250, параграф 2 от Договора за ЕО

2007/0247 (COD)

СТАНОВИЩЕ НА КОМИСИЯТА

съгласно член 251, параграф 2, трета алинея, буква в) от Договора за ЕО, относно измененията от страна на Европейския парламент на общата позиция на Съвета, отнасяща се до предложението за Директива на Европейския парламент и на Съвета за изменение на Директиви 2002/21/ЕО относно общата регулаторна рамка за електронните съобщителни мрежи и услуги, 2002/19/ЕО относно достъпа до електронни съобщителни мрежи и тяхната инфраструктура и взаимосвързаността между тях, и 2002/20/ЕО относно разрешението на електронните съобщителни мрежи и услуги

1. Контекст

Процедура

Комисията прие своето предложение за Директива COM(2007) 697 — 2007/0247 (COD) („Директивата за по-добро регулиране“) на 13 ноември 2007 г. и го внесе в Европейския парламент и в Съвета на 16 ноември 2007 г., за да бъде прието по процедурата за съвместно вземане на решения съгласно член 251 от Договора за ЕО.

Икономическият и социален комитет даде становището си на 29 май 2008 г. Комитетът на регионите прие становището си на 19 юни 2008 г.

В съответствие с член 250 от Договора за ЕО Комисията прие на 6 ноември 2008 г. изменение на своето предложение[1], съдържащо изцяло или отчасти много от измененията, гласувани от Европейския парламент на първо четене на 24 септември 2008 г.

В съответствие с член 251 от Договора за ЕО Съветът прие своята обща позиция по предложението на 16 февруари 2009 г.[2]

На 17 февруари 2009 г. Комисията прие своето съобщение[3] относно общата позиция на Съвета.

Европейският парламент прие позицията си на второ четене на 6 май 2009 г.

2. Цел на Предложението на Комисията

Целта на предложенията на Комисията е да се коригира регулаторната рамка за електронните съобщения, а именно Рамковата директива[4], Директивата за разрешението[5] и Директивата за достъпа[6], чрез подобряване на тяхната ефективност, намаляване на административните ресурси, необходими за прилагане на икономическо регулиране и осигуряване на по-опростен и по-ефикасен достъп до радиочестотите.

3. Коментар на Комисията

3.1. Общи бележки

На пленарната си сесия на 6 май 2009 г. Европейският парламент прие множество съгласувани със Съвета изменения по общата позиция на Съвета, с цел да гарантира приемането на второ четене. Тези изменения засягат основно:

- по отношение на радиочестотния спектър: въвеждането на по-голяма гъвкавост чрез неутралност на услугата и технологията, макар и с някои изключения; възможността за налагане на ексклузивна услуга в ограничен брой случаи; приемането на многогодишни програми за политиката в областта на радиочестотния спектър от Европейския парламент и от Съвета въз основа на предложение от Комисията, подпомагана от Групата по политиката в областта на радиочестотния спектър; правомощията да хармонизира честотните ленти, за които правата стават търгуеми, и освобождаване от изискването да се започне ново раздаване на права в случай на преразглеждане на ограниченията на съществуващите права.

- укрепване на независимостта на националните регулаторни органи, отговорни за регулирането на пазара ex ante и за разрешаването на спорове;

- по-нататъшно изясняване на изискванията, приложими при обжалването на решенията на националните регулаторни органи;

- задължение за Комисията в тясно сътрудничество с Органа на европейските регулатори на електронните съобщения (BEREC) да предостави препоръки по отношение на оттеглянето и/или изменението на проектомерките, съобщени от националните регулаторни органи, свързани с налагането, изменението или оттеглянето на задължения ex ante на операторите;

- гарантиране на това, че националните регулаторни органи вземат мерки в полза на интересите на гражданите, като предпазват основните права и свободи на крайните потребители;

- правомощия за Комисията да приеме по-нататъшни мерки за хармонизиране под формата на препоръки или обвързващи решения в тези случаи, в които продължават да съществуват различия при прилагането;

- укрепване на правомощията на националните органи за налагане на задължения за поделяне на съоръжения или собственост, свързани с електронните съобщителни мрежи;

- изясняване на принципите и целите, които да бъдат следвани от националните регулаторни органи с особено внимание към запазване на стимулите за инвестиране в нова мрежова инфраструктура, като в същото време се поддържа конкуренцията;

- осъвременяване и модернизиране на разпоредбите с цел да се подобри технологичният неутралитет на рамката;

- нови разпоредби, определящи условията и процедурата за налагането на функционално разделяне от страна на национален регулаторен орган.

Комисията приема измененията на Европейския парламент като съответстващи на общата цел и на основните характеристики на предложението.

По отношение на изменение 138 Комисията го прие в своето изменено предложение след първото четене в Европейския парламент, но след това подкрепи компромисния текст на Европейския парламент и на Съвета като по-уравновесено решение. Следователно Комисията би могла да приеме изменението, но ще направи всичко възможно, за да улесни намирането на компромис между съзаконодателите по този въпрос.

3.2. Изменено Предложение

Съгласно член 250, параграф 2 от Договора за ЕО Комисията изменя предложението си в съответствие с измененията, гласувани от Европейския парламент на неговата пленарна сесия на 6 май 2009 г.

[1] COM(2008) 724 окончателен.

[2] ОВ С 103Е, 5.5.2009 г., стр.1.

[3] COM(2009) 78 окончателен.

[4] Директива 2002/21/ЕО на Европейския парламент и на Съвета от 7 март 2002 г. относно общата регулаторна рамка за електронните съобщителни мрежи и услуги (ОВ L 108, 24.4.2002 г.).

[5] Директива 2002/20/ЕО на Европейския парламент и на Съвета от 7 март 2002 г. относно разрешението на електронните съобщителни мрежи и услуги (ОВ L 108, 24.4.2002 г.).

[6] Директива 2002/19/ЕО на Европейския парламент и на Съвета от 7 март 2002 г. относно достъпа до електронни съобщителни мрежи и тяхната инфраструктура и взаимосвързаността между тях (ОВ L 108, 24.4.2002 г.).